|  |
| --- |
| **AKTI OPĆINSKE NAČELNICE:** |
|  |
| 1. Odluka o izmjeni Odluke o dodjeli sredstava 1 |
| 2. Odluka o dodjeli sredstava 2 |
| 3. Plan prijma u službu za 2019. godinu 4 |
| 4. Izmjene i dopune pravilnika o kriterijima utvrđivanja natprosječnih rezultata službenika i namještenika Općine Gračac 5 |
|  |
| **AKTI OPĆINSKOG VIJEĆA** |
|  |
| 1. Analiza stanja sustava civilne zaštite na području Općine Gračac za 2018. godinu 7 |
| 2. Odluka o visini paušalnog poreza 12 |
| 3. Odluka o izmjeni i dopuni Odluke o zamjeni nekretnina 13 |
| 4. Odluka o komunalnom doprinosu 14 |
| 5. Odluka o komunalnoj naknadi 21 |

**OPĆINSKA NAČELNICA**

**KLASA: 402-07/18-01/20**

**URBROJ: 2198/31-01-18-19**

**Gračac, 20. prosinca 2018.**

Temeljem čl. 47. Statuta Općine Gračac («Službeni glasnik Zadarske županije» 11/13, „Službeni glasnik Općine Gračac“ 1/18), čl. 6. st. 3. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (“Narodne novine” broj 26/15) te čl. 16. Pravilnika o financiranju javnih potreba Općine Gračac («Službeni glasnik Općine Gračac» 5/15, 1/16), donosim

**Odluku o izmjeni**

**Odluke o dodjeli sredstava**

**Članak 1.**

 Ovom Odlukom čl. 2. Odluke o dodjeli sredstava Vatrogasnoj zajednici Općine Gračac za 2018. godinu mijenja se i glasi:

„ Članak 2.

 Sukladno Proračunu Općine Gračac za 2018. godinu («Službeni glasnik Općine Gračac» 6/17, 2/18, 7/18, 11/18) odobravaju se sredstva za:

1. Financiranje redovne djelatnosti i opremanja Vatrogasne zajednice Općine Gračac i njezinih članica (čl. 43. i čl. 45. Zakona o vatrogastvu) u iznosu od 340.000,00 kuna,

2. Financiranje dijela troškova zapošljavanja sezonskih dodatnih vatrogasaca putem Vatrogasne zajednice Općine Gračac (sukladno Programu aktivnosti u provedbi posebnih mjera zaštite od požara od interesa za RH u 2018. godini) u iznosu od 63.000,00 kuna.“

**Članak 2.**

 S udrugom iz čl. 1. ove Odluke kao korisnikom financijskih sredstava sklopit će se dodatak ugovora o izravnoj dodjeli sredstava, suklado ovoj Odluci.

**Članak 3.**

 Ova Odluka stupa na snagu danom donošenja, a objavit će se u „Službenom glasniku Općine Gračac“.

 **OPĆINSKA NAČELNICA:**

 **Nataša Turbić, prof.**

**OPĆINSKA NAČELNICA**

**KLASA: 402-07/19-01/2**

**URBROJ: 2198/31-01-19-1**

**Gračac, 10. siječnja 2018.**

Temeljem čl. 47. Statuta Općine Gračac («Službeni glasnik Zadarske županije» 11/13, „Službeni glasnik Općine Gračac“ 1/18), čl. 6. st. 3. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (“Narodne novine” broj 26/15) te čl. 16. Pravilnika o financiranju javnih potreba Općine Gračac («Službeni glasnik Općine Gračac» 5/15, 1/16), donosim

**Odluku o dodjeli sredstava**

**Članak 1.**

 Ovom Odlukom Općinskom društvu Crvenog križa Gračac za 2019. godinu odobrava se izravna dodjela sredstava iz Proračuna Općine Gračac za 2019. godinu u iznosu od 325.000,00 kuna.

 Dodjela sredstava izravnim putem odobrava se Općinskom društvu Crvenog križa Gračac kao udruzi kojoj su zakonom dodijeljene određene javne ovlasti (Zakon o hrvatskom Crvenom križu (“Narodne novine” 71/10) te koja ima isključivu nadležnost i operativnu sposobnost u području djelovanja odnosno području Općine Gračac, za koje se financijska sredstva dodjeljuju, a na kojem se financirane aktivnosti provode.

**Članak 2.**

 Sukladno Proračunu Općine Gračac za 2019. godinu («Službeni glasnik Općine Gračac» 10/18) sredstva su planirana za aktivnosti i projekte:

1. Financiranje redovne djelatnosti:

- tekuće donacije u iznosu od 90.000,00 kuna

2. Projekt „Mobilnog tima“:

- tekuće donacije- sufinanciranje u iznosu od 200.000,00 kuna,

- kapitalne donacije u iznosu od 125.000,00 kuna.

**Članak 3.**

 S udrugom iz čl. 1. ove Odluke kao korisnikom financijskih sredstava sklopit će se ugovori o izravnoj dodjeli sredstava s odredbama o dinamici i načinu isplate, nadzoru financiranja, izvršavanja i izvještavanja te ostalim potrebnim sadržajem međusobnih prava i obveza davatelja i korisnika.

**Članak 4.**

 Ova Odluka stupa na snagu danom donošenja, a objavit će se u „Službenom glasniku Općine Gračac“.

 **OPĆINSKA NAČELNICA:**

 **Nataša Turbić, prof.**

**OPĆINSKA NAČELNICA**

**KLASA: 112-01/18-01/2**

**Urbroj: 2198/31-01-19-2**

**GRAČAC 7. siječnja 2019.**

 Temeljem članka 9. i 10. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11, 3/18) i čl. 47. Statuta Općine Gračac («Službeni glasnik Zadarske županije» 11/13), na prijedlog pročelnice Jedinstvenog upravnog odjela Općine Gračac, općinska načelnica Općine Gračac utvrđuje i donosi

**Plan prijma u službu za 2019. godinu**

**Članak 1.**

Utvrđuje se i donosi Plan prijma u službu službenika i namještenika u Jedinstveni upravni odjel Općine Gračac u 2019. godini.

**Članak 2.**

Broj ustrojenih radnih mjesta, stvarno stanje popunjenosti radnih mjesta u Jedinstvenom upravnom odjelu Općine Gračac, broj službenika i namještenika koje je potrebno zaposliti na neodređeno vrijeme, planirani broj vježbenika odgovarajuće stručne spreme i struke, stvarno stanje popunjenosti pripadnika nacionalne manjine, broj pripadnika nacionalne manjine koje se planira zaposliti, iskazani su u tablici za 2019. godinu kako slijedi:

|  |  |
| --- | --- |
| Broj ustrojenih radnih mjestau Jedinstvenom upravnom odjelu | 13 |
| Stvarno stanje popunjenosti radnih mjesta | 8 neodređeno0 određeno UKUPNO 8 |
| Broj službenika i namještenika koje je potrebno zaposliti na neodređeno vrijeme u 2019. godini | 0 |
| Stvarno stanje popunjenosti pripadnika srpske nacionalne manjine | 2 neodređenoUKUPNO 2 |
| Broj pripadnika srpske nacionalne manjine koje se planira zaposliti na neodređeno vrijeme radi ostvarivanja zastupljenosti  | 0 |
| Broj vježbenika koji se planira zaposliti | 0 |
| SVEUKUPNO SE PLANIRA ZAPOSLITI SLUŽBENIKA I NAMJEŠTENIKA:  | **0** |

 **Članak 3.**

 Ovaj Plan stupa na snagu danom donošenja, a objavit će se u „Službenom glasniku Općine Gračac“.

 **OPĆINSKA NAČELNICA:**

 **Nataša Turbić, prof.**

**OPĆINSKA NAČELNICA**

**KLASA: 121-15/19-01/1**

**URBROJ: 2198/31-01-19-2**

**Gračac, 24. siječnja 2019.**

Temeljem članka 13. stavak 2. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10) te čl. 47. Statuta Općine Gračac («Službeni glasnik Zadarske županije» 11/13, „Službeni glasnik Općine Gračac“ 1/18), općinska načelnica donosi

**IZMJENE I DOPUNE PRAVILNIKA**

**O KRITERIJIMA UTVRĐIVANJA NATPROSJEČNIH REZULTATA SLUŽBENIKA I NAMJEŠTENIKA OPĆINE GRAČAC**

**Članak 1.**

U Pravilniku o kriterijima utvrđivanja natprosječnih rezultata službenika i namještenika Općine Gračac („Službeni glasnik Zadarske županije“ 20/10- Pravilnik), u čl. 3. st. 2. iza riječi “posto” dodaje se “bruto iznosa”, a preostali dio rečenice nakon toga ostaje nepromijenjen.

**Članak 2.**

Članak 5. mijenja se i glasi:

„Službeniku koji je u prethodnoj godini ocijenjen ocjenom vrlo dobar ili odličan, što je obvezan kriterij koji se posebno ne boduje, može se dodijeliti isplata dodatka za uspješnost na radu ukoliko uz uredno obavljanje svojih redovitih radnih obveza ispuni najmanje jedan od kriterija za bodovanje s pripadajućim brojem bodova:

1. ostvaren obujam poslova veći od prosječnog: 20 bodova

2. obveze obavljene u roku kraćem od zadanog: 10 bodova

3. pri obavljanju posla od značaja za ostvarivanje funkcije upravnog tijela i Općine Gračac općenito, iskazana osobita kreativnost, samoinicijativnost te trud za unapređenje poslovnih procesa: 25 bodova

4. obavljanje izvanrednog posla koji je zahtijevao povećan napor službenika zbog intenziteta, rokova i ostalih uvjeta za obavljanje posla: 30 bodova

5. ukoliko službenik kroz duže vremensko razdoblje, u neprekinutom trajanju od najmanje 10 radnih dana, uz poslove svog radnog mjesta obavlja i poslove radnog mjesta odsutnog službenika/namještenika ili nepopunjenog radnog mjesta: 15 bodova.

6. sudjelovanje na pripremi i/ili provedbi projekata temeljem kojih je došlo do povlačenja sredstava: 30 bodova.

 Ovisno o ukupno ostvarenom broju bodova, visina dodatka utvrđuje se na sljedeći način:

-najmanje 10 bodova za dodatak do 10%

-najmanje 15 bodova za dodatak do 15%

-najmanje 20 bodova za dodatak do 20%

-najmanje 25 bodova za dodatak do 25%

-najmanje 30 bodova za dodatak do 30%.

**Članak 3.**

U čl. 8. st. 2. mijenja se i glasi:

“ Isplata dodatka na plaću vrši se s isplatom plaće na koju je odobren dodatak.”

**Članak 4.**

Ova Izmjena i dopuna Pravilnika stupa na snagu dan nakon objave u “Službenom glasniku Općine Gračac”.

 **OPĆINSKA NAČELNICA:**

 **Nataša Turbić, prof.**

**OPĆINSKO VIJEĆE**

**KLASA: 810-03/19-01/1**

**URBROJ: 2198/31-02-19-1**

**Gračac, 24. siječnja 2019. g.**

Na temelju članka 17. stavka 1. točka 1. Zakona o sustavu civilne zaštite (»Narodne novine« broj 82/15) i članka 32. Statuta Općine Gračac (»Službeni glasnik Zadarske županije« 11/13, „Službeni glasnik“ Općine Gračac 1/18), Općinsko vijeće Općine Gračac, na svojoj 13. sjednici održanoj dana 24. siječnja 2019. godine, donijelo je

**ANALIZU STANJA SUSTAVA CIVILNE ZAŠTITE
na području Općine Gračac za 2018. godinu**

1. **UVOD**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanju posljedica terorizma i ratnih razaranja.

Člankom 17. stavak 1. Zakona o sustavu civilne zaštite (NN 82/15) definirano je da predstavničko tijelo na prijedlog izvršnog tijela jedinica lokalne i područne (regionalne) samouprave u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine.

Općina Gračac ima usvojenu i usklađenu:

* Procjenu ugroženosti stanovništva, materijalnih i kulturnih dobara i okoliša,
* Plan zaštite i spašavanja i Plan civilne zaštite,
* Plan zaštite od požara,
* Procjenu ugroženosti od požara i tehnoloških eksplozija.
* Navedeni planski dokumenti ostaju na snazi do donošenja Procjene rizika od velikih nesreća i Plana djelovanja civilne zaštite u skladu s člankom 97. Zakona o sustavu civilne zaštite, kao i važeći propisi navedeni u članku 93. Zakona o sustavu civilne zaštite.

Na području Općine Gračac ukupne snage i potencijale za civilnu zaštitu čine:

* Operativna snage civilne zaštite,
* Pravne osobe od interesa za sustav civilne zaštite,
* Pravne osobe od posebnog interesa za sustav civilne zaštite,
* Udruge građana od interesa za sustav civilne zaštite.

Općinska načelnica je Odlukom o određivanju operativnih snaga za civilnu zaštitu i Odlukom o određivanju pravnih osoba od interesa za civilnu zaštitu utvrdila navedene operativne snage i pravne osobe od interesa za sustav civilne zaštite.

# OPERATIVNE SNAGE KOJE ĆE SUDJELOVATI U AKCIJAMA ZAŠTITE I SPAŠAVANJA NA PODRUČJU OPĆINE GRAČAC SU:

1. Stožer civilne zaštite Općine Gračac
2. Postrojba opće namjene civilne zaštite Općine Gračac
3. Povjerenici civilne zaštite i njihovi zamjenici za naselje Gračac i Mjesnog odbora Srb
4. Javna vatrogasna postrojba Gračac
5. DVD Gračac
6. DVD Srb
7. **Stožer civilne zaštite**

Stožer civilne zaštite je stručno, operativno i koordinativno tijelo koje pruža stručnu pomoć i priprema akcije zaštite i spašavanja. Osniva se za upravljanje i usklađivanje aktivnosti operativnih snaga i ukupnih ljudskih i materijalnih resursa zajednice u slučaju neposredne prijetnje, katastrofe i veće nesreće s ciljem sprečavanja, ublažavanja i otklanjanja posljedica katastrofe i veće nesreće na području Općine Gračac.

U Stožer civilne zaštite imenovan je Načelnik Stožera i njegov zamjenik i deset članova, odlukom Općinske načelnice od 05. srpnja 2017. godine.

Općinska načelnica Općine Gračac donijela je:

Plan pozivanja članova Stožera zaštite i spašavanja (Stožera civilne zaštite) Općine Gračac.

Članovi Stožera pozivaju se u pravilu putem ŽC 112 Područnog ureda za zaštitu i spašavanje ili pozivanje obavlja osoba koja je zadužena za obavljanje planskih i operativnih poslova u Jedinstvenom upravnom odjelu Općine Gračac.

1. **Postrojba civilne zaštite**

Na području Općine Gračac osnovana je Postrojba civilne zaštite opće namjene koja broji ukupno 23 pripadnika (Odluka o osnivanju postrojbe CZ opće namjene od 16. siječnja 2014. godine).

Postrojba se mobilizira, poziva i aktiva za provođenje mjera i postupaka u cilju sprječavanja nastanka te ublažavanja i otklanjanja posljedica katastrofa i nesreća.

Kontakt podaci pripadnika postrojbe kontinuirano se ažuriraju u planskim dokumentima.

Općina Gračac donijela je „Plan zaštite od požara“ za Općinu Gračac

1. **Povjerenik Civilne zaštite**

Općinska načelnica Općine Gračac svojom Odlukom imenovala je povjerenika civilne zaštite i njegova zamjenika dana 17. siječnja 2014. godine.

Dužnosti povjerenika CZ utvrđene su navedenom Odlukom.

1. **Vatrogasna zajednica Općine Gračac**
	1. **Javna vatrogasna postrojba**

Na području Općine Gračac djeluje JVP Gračac koja ima 22 stalno zaposlene osobe. Postrojba je opremljena sa 6 vatrogasnih i jednim zapovjednim vozilom.

* 1. **DVD Gračac**

DVD Gračac ima 20-ak članova obučenih za gašenje požara, koji djeluju u prostorijama JVP-a skupa sa njenim profesionalnim djelatnicima i sa kojima dijeli vozni park od 3 vozila.

* 1. **DVD Srb**

DVD Srb ima 10 članova obučenih za gašenje požara koji u slučaju potrebe surađuju sa Stožernim DVD – om Gračac.

Posjeduju dva vozila: Lada NIVA i TAM 110 4x4

1. **PRAVNE OSOBE KOJE ĆE DOBITI ZADAĆU OD INTERESA ZA ZAŠTITU I SPAŠAVANJE STANOVNIŠTVA, MATERIJALNIH I KULTURNIH DOBARA OPĆINE GRAČAC SU:**
2. Gračac čistoća d.o.o
3. Gračac vodovod i odvodnja d.o.o.
4. Dječji vrtić „Baltazar“ Gračac
5. Udruga „Una“ Srb
6. Udruga „Prospero“ Gračac
7. Lovačko društvo „Velebit“
8. „Vuk“ d.o.o.
9. ŠRU „Pastrva“ Gračac
10. **SLUŽBE I PRAVNE OSOBE KOJE SE ZAŠTITOM I SPAŠAVANJEM BAVE U OKVIRU REDOVNE DJELATNOSTI**
11. **Hitna medicinska pomoć**

Područje Općine Gračac pokriva Zavod za hitnu medicinu Zadarske županije, Ispostava Gračac sa cjelodnevnim dežurstvima svakim danom, i koji usko surađuju sa domom zdravlja Zadarske Županije – zdravstvenom ambulantom Gračac oko brige o pacijentima.

1. **Zdravstvene ambulante**

 Na području općine Gračac djeluj:

* tri ordinacije opće medicine koji su raspoređeni u dvije smjene
* dvije ordinacije dentalne medicine.
1. **Ljekarna**

U Općini Gračac postoji jedna ljekarna koja djeluje u jednoj smjeni.

1. **Veterinarska služba**

Područje Općine Gračac po pitanju veterinarske službe pokriva Veterinarska ambulanta Gračac i veterinarska stanica Obrovac.

1. **Hrvatski Crveni Križ**

Općinsko društvo Crvenog Križa Gračac djeluje na području Općine Gračac koji osim dostave humanitarnih pomoći najugroženijem dijelu stanovništva, pomaže starim i nemoćnim na terenu oko mjerenja krvnog tlaka i mjerenja šećera u krvi, kao i prijevozom stanovnika iz najudaljenijih mjesta prema naselju Gračac. Crveni križ Gračac provodi akcije dobrovoljnog darivanja krvi gdje ima oko 150 registriranih aktivnih darivatelja, te imaju ustrojenu Službu traženja.

Raspolaže sa jednim terenskim vozilom koje zadovoljava njihove potrebe, posjeduje opremu za pružanje prve pomoći, vreće za spavanje, krevete u slučaju katastrofa.

1. **Hrvatska gorska služba spašavanja**

Zakonom o HGSS i Zakonom o sustavu civilne zaštite određena je Hrvatska gorska služba spašavanja kao pravna osoba u statusu operativnih snaga u okviru sustava civilne zaštite. Hrvatska gorska služba spašavanja organizirana je teritorijalno kroz stanice, pa tako HGSS Stanica Zadar Omišu djeluje na području Općine Gračac prema propisanim zadaćama i potrebnom opsegu uvjetovanom događajima u vremenu i prostoru.

U 2018. godini bilo je ugroza od nepovoljnih vremenskih uvjeta, odnosno velike količine snijega, a nije bilo ugroza kao što su potresi, poplave, požari, tehničko tehnološke nesreće, zagađenja voda.

1. **FINANCIRANJE SUSTAVA CIVILNE ZAŠTITE**

Sredstva namijenjena za financiranje sustava civilne zaštite osigurana su u Proračunu Općine Gračac za 2018. godinu.

|  |  |  |  |
| --- | --- | --- | --- |
| **Red.****broj** | **OPIS POZICIJE PRORAČUNA** | **PLANIRANO****u 2019. godini** | **REALIZIRANO** **na dan 30.09.2018.** |
| 1. | Javna vatrogasna postrojba Gračac | 3.703.504,00 | 2.567.099,00 |
| 2. | Vatrogasna zajednica Općine Gračac | 313.000,00 | 210.000,00 |
| 3. | Sufinanciranje djelatnosti HGSS, stanica Zadar | 8.000,00 | 0,00 |
| 4. | Financiranje djelatnosti Općinskog društva Crvenog križa Gračac | 101.000,00 | 67.500,00 |
| 6. | Troškovi Stožera  | 27.000,00 | 9.763,80 |
|  | **UKUPNO ZA SUSTAV CIVILNE ZAŠTITE**  | **4.152.504,00** | **2.854.362,80** |

1. **ANALIZA**

Temeljem ove Analize stanja sustava civilne zaštite na području Općine Gračac može se zaključiti da je isto zadovoljavajuće u okolnostima u kojima se nalazimo i s obzirom na financijske mogućnosti Općine Gračac. Ipak, uvijek treba težiti k tome da sustav civilne zaštite svake godine bude što bolji u interesu povećanja sigurnosti stanovnika Općine Gračac.

Smjernicama za razvoj i organizaciju sustava civilne zaštite Općine Gračac, za razdoblje od 2016. do 2019. godine, utvrđene su potrebne aktivnosti, pravci djelovanja i financijska sredstva kojima je cilj što kvalitetniji razvoj istog.

**PREDSJEDNIK: Tadija Šišić, dipl. iur.**

**OPĆINSKO VIJEĆE**

**KLASA: 410-01/19-01/1**

**URBROJ: 2198/31-02-19-1**

**Gračac, 24. siječnja 2019. g.**

Na temelju članka 57. stavka 3. Zakona o porezu na dohodak (“Narodne novine” br. 115/16 i 106/18), članka 2. Pravilnika o paušalnom oporezivanju djelatnosti iznajmljivanja i organiziranja smještaja u turizmu (“Narodne novine” br. 1/19) i članka 32. Statuta Općine Gračac («Službeni glasnik Zadarske županije» 11/13, „Službeni glasnik Općine Gračac“ 1/18), Općinsko vijeće Općine Gračac na svojoj 13. sjednici, održanoj 24. siječnja 2019. godine, donosi

# O D L U K U

# o visini paušalnog poreza

**Članak 1.**

Ovom Odlukom utvrđuje se visina paušalnog poreza po krevetu, smještajnoj jedinici u kampu i/ili kamp odmorištu te smještajnoj jedinici u objektu za robinzonski smještaj koji se nalaze na području Općine Gračac.

**Članak 2.**

 Visina paušalnog poreza u svim naseljima, odnosno na cijelom području Općine Gračac, utvrđuje se kako slijedi:

* 150,00 kuna po krevetu,
* 150,00 kuna po smještajnoj jedinici u kampu i/ili kamp odmorištu te
* 150,00 kuna po smještajnoj jedinici u objektu za robinzonski smještaj.

**Članak 3.**

Poslove utvrđivanja, evidentiranja, nadzora, naplate i ovrhe radi naplate poreza obavljat će Ministarstvo financija, Porezna uprava.

**Članak 4.**

Ova Odluka stupa na snagu osmog dana nakon objave u „Službenom glasniku Općine Gračac“.

 **PREDSJEDNIK:**

 **Tadija Šišić, dipl. iur.**

**OPĆINSKO VIJEĆE**

**KLASA: 943-01/14-01/02**

**URBROJ: 2198/31-02-19-6**

**Gračac, 24. siječnja 2019. g.**

Temeljem čl. 35. i 391. st. 2. Zakona o vlasništvu i drugim stvarnim pravima («Narodne novine» 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 143/12, 152/14) te čl. 32. Statuta Općine Gračac («Službeni glasnik Zadarske županije» 11/13, „Službeni glasnik Općine Gračac“ 1/18), Općinsko vijeće Općine Gračac na 13. sjednici održanoj 24. siječnja 2019. godine donosi

**Odluku o izmjeni i dopuni**

**Odluke o zamjeni nekretnina**

**Članak 1.**

 U Odluci o zamjeni nekretnina („Službeni glasnik Općine Gračac“ 3/14), članak 2. mijenja se i glasi:

**„ Članak 2.**

 Odobrava se zamjena nekretnina bez naknade između Općine Gračac i Osnovne škole Nikole Tesle iz Gračaca na način da:

1. Općina Gračac stječe u vlasništvo od Osnovne škole Nikole Tesle u Gračacu k. č. 7/1, 7/4, 8/1, 8/3 k. o. Gračac, upisane pri zemljišno- knjižnom odjelu Općinskog suda u Gospiću, Stalne službe u Gračacu.
2. Općina Gračac prenosi pravo vlasništva na Osnovnu školu Nikole Tesle u Gračacu k. č. 15/2 i 3/3 k. o. Gračac, upisane u zemljišno- knjižnom odjelu Općinskog suda u Gospiću, Stalne službe u Gračacu.

**Članak 2.**

 Ovlašćuje se općinska načelnica za sklapanje ugovora odnosno sporazuma te svih ostalih potrebnih akata za provedbu ove Odluke.

**Članak 3.**

 Ova Odluka stupa na snagu osmog dana nakon objave u «Službenom glasniku Općine Gračac».

 **PREDSJEDNIK:**

 **Tadija Šišić, dipl. iur.**

**OPĆINSKO VIJEĆE**

**KLASA: 361-01/19-01/1**

**URBROJ: 2198/31-02-19-1**

**Gračac, 24. siječnja 2019. g.**

Na temelju članaka 78. Zakona o komunalnom gospodarstvu („Narodne novine“ broj 68/18) i članka 32. Statuta Općine Gračac («Službeni glasnik Zadarske županije» 11/13, „Službeni glasnik Općine Gračac“ 1/18), Općinsko vijeće Općine Gračac na svojoj 13. sjednici, održanoj 24. siječnja 2019. godine, donosi

**ODLUKU O KOMUNALNOM DOPRINOSU**

**Članak 1.**

 Ovom odlukom određuju se:

 -zone u Općini Gračac za plaćanje komunalnog doprinosa

 -jedinična vrijednost komunalnog doprinosa po pojedinim zonama u Općini Gračac (u daljnjem tekstu: jedinična vrijednost komunalnog doprinosa)

 -način i rokovi plaćanja komunalnog doprinosa

 -opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa

**Članak 2.**

 Komunalni doprinos je novčano javno davanje koje se plaća za korištenje komunalne infrastrukture na području cijele Općine Gračac i položajne pogodnosti građevinskog zemljišta u naselju prilikom građenja ili ozakonjenja građevine, ako Zakon o komunalnom gospodarstvu ne propisuje drugačije.

 Komunalni doprinos je prihod proračuna Općine Gračac koji se koristi samo za financiranje građenja i održavanja komunalne infrastrukture.

**Članak 3.**

 Komunalni doprinos plaća vlasnik zemljišta na kojem se gradi građevina ili se nalazi ozakonjena građevina odnosno investitor ako je na njega pisanim ugovorom prenesena obveza plaćanja komunalnog doprinosa.

 Općina Gračac ne plaća komunalni doprinos na svom području.

**Članak 4.**

 Komunalni doprinos za zgrade obračunava se množenjem obujma zgrade koja se gradi ili je izgrađena, izraženog u kubnim metrima (m3) s jediničnom vrijednošću komunalnog doprinosa u zoni u kojoj se zgrada gradi ili je izgrađena.

 Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja, obračunava se množenjem tlocrtne površine građevine koja se gradi ili je izgrađena izražene u četvornim metrima (m2) s jediničnom vrijednošću komunalnog doprinosa u zoni u kojoj se građevina gradi ili je izgrađena.

 Ministar u čijem je djelokrugu komunalno gospodarstvo pravilnikom pobliže propisuje način utvrđivanja obujma i površine građevina u svrhu obračuna komunalnog doprinosa.

**Članak 5.**

 Ako se postojeća zgrada uklanja zbog građenja nove zgrade ili ako se postojeća zgrada dograđuje ili nadograđuje, komunalni doprinos obračunava se na razliku obujma zgrade u odnosu na prijašnji obujam zgrade.

 Ako je obujam zgrade koja se gradi manji ili jednak obujmu postojeće zgrade koja se uklanja, ne plaća se komunalni doprinos, a o čemu Jedinstveni upravni odjel Općine Gračac donosi rješenje kojim se utvrđuje da ne postoji obveza plaćanja komunalnog doprinosa.

 Odredbe ovog članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjenje građevine.

**Članak 6.**

 Zone u Općini Gračac za plaćanje komunalnog doprinosa određuju se s obzirom na uređenost i opremljenost zone komunalnom infrastrukturom i položaj područja zone u Općini Gračac.

 Položaj područja zone određuje se s obzirom na udaljenost od središta u naselju, mrežu javnog prijevoza, dostupnost građevina javne i društvene namjene, dostupnost građevina opskrbe i usluga te prostorne i prirodne uvjete (prostorna aktivnost, zona visoke, srednje ili niske gustoće stanovanja, zaštićene kulturno-povijesne cjeline, opći mikroklimatski uvjeti, negativni utjecaj na okoliš – zrak, voda, tlo, buka).

 Na području Općine Gračac određuju se 4 zone za obračun iznosa komunalnog doprinosa kako slijedi:

I. zona: naselje Gračac

II. zona: naselje Srb

III. zona: naselja Deringaj, Kijani, Tomingaj, Rudopolje, Donja Suvaja, Neteka, Grab

IV. zona: ostala područja Općine Gračac koja nisu

**Članak 7.**

 Jedinična vrijednost komunalnog doprinosa određuje se za pojedine zone u Općini Gračac tako da je ta vrijednost najviša za prvu zonu, a manja za svaku iduću.

 Jedinična vrijednost komunalnog doprinosa za pojedine zone u Općini Gračac iznosi:

|  |  |  |  |  |
| --- | --- | --- | --- | --- |
| **ZONA** | **I.** | **II.** | **III.** | **IV.** |
| **kn/m3** | 3,00 | 2,00 | 1,00 | 0,50 |

**Članak 8.**

 Rješenje o komunalnom doprinosu donosi Jedinstveni upravni odjel Općine Gračac u skladu s Odlukom o komunalnom doprinosu u postupku pokrenutom po službenoj dužnosti ili na zahtjev stranke.

**Članak 9.**

 Ako je Općina Gračac u skladu s posebnim zakonom kojim se uređuje prostorno uređenje sklopila ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, rješenje o komunalnom doprinosu donosi se i u skladu s tim ugovorom.

 Rješenje o komunalnom doprinosu donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drukčije.

**Članak 10.**

 Rješenje o komunalnom doprinosu donosi se po pravomoćnosti građevinske dozvole odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.

 Iznimno od prethodnog stavka ovoga članka Rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole odnosno nakon što se građevina te namjene počela koristiti, ako se koristi bez uporabne dozvole.

**Članak 11.**

 Rješenje o komunalnom doprinosu sadrži:

 - podatke o obvezniku komunalnog doprinosa

 - iznos sredstava komunalnog doprinosa koji je obveznik dužan platiti

 - obvezu, način i rokove plaćanja komunalnog doprinosa

 - prikaz načina obračuna komunalnog doprinosa za građevinu koja se gradi ili je izgrađena s iskazom obujma odnosno površine građevine i jedinične vrijednosti komunalnog doprinosa

 Ništavo je rješenje o komunalnom doprinosu koje nema sadržaj propisan prethodnim stavkom ovoga članka.

**Članak 12.**

 Rješenje o komunalnom doprinosu u postupku pokrenutom po zahtjevu stranke donosi se u skladu s Odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja.

 Rješenje o komunalnom doprinosu u postupku pokrenutom po službenoj dužnosti donosi se u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju odnosno koja je na snazi na dan donošenja Rješenja o komunalnom doprinosu ako se radi o građevini koja se prema posebnim propisima kojima se uređuje gradnja može graditi bez građevinske dozvole.

**Članak 13.**

 Jedinstveni upravni odjel Općine Gračac izmijenit će po službenoj dužnosti ili po zahtjevu obveznika komunalnog doprinosa odnosno investitora ovršno odnosno pravomoćno Rješenje o komunalnom doprinosu ako je izmijenjena građevinska dozvola, drugi akt za građenje ili glavni projekt na način koji utječe na obračun komunalnog doprinosa.

 Rješenjem o izmjeni Rješenja o komunalnom doprinosu u slučaju iz prethodnog stavka ovoga članka obračunat će se komunalni doprinos prema izmijenjenim podacima i odrediti plaćanje odnosno povrat razlike komunalnog doprinosa u skladu s Odlukom o komunalnom doprinosu u skladu s kojom je Rješenje o komunalnom doprinosu doneseno.

 Kod povrata iz prethodnog stavka ovog članka, obveznik, odnosno investitor nema pravo na kamatu od dana uplate komunalnog doprinosa do dana određenog rješenjem za povrat doprinosa.

**Članak 14.**

 Jedinstveni upravni odjel Općine Gračac poništit će po zahtjevu obveznika komunalnog doprinosa odnosno investitora, ovršno, odnosno pravomoćno Rješenje o komunalnom doprinosu ako je građevinska dozvola odnosno drugi akt za građenje oglašen ništavim ili poništen bez zahtjeva odnosno suglasnosti investitora.

 Rješenjem o poništavanju Rješenja o komunalnom doprinosu u slučaju iz prethodnog stavka ovoga članka, odredit će se i povrat uplaćenog komunalnog doprinosa u roku koji ne može biti dulji od dvije godine od dana izvršnosti Rješenja o komunalnom doprinosu.

 Kod povrata iz prethodnog stavka ovog članka, obveznik, odnosno investitor nema pravo na kamatu od dana uplate komunalnog doprinosa do dana određenog Rješenjem za povrat doprinosa.

**Članak 15.**

 Iznos komunalnog doprinosa plaćen za građenje građevine na temelju građevinske dozvole odnosno drugog akta za građenje koji je prestao važiti jer građenje nije započeto ili građevinske dozvole odnosno drugog akta za građenje koji je poništen na zahtjev ili uz suglasnost investitora uračunava se kao plaćeni dio komunalnog doprinosa koji se plaća za građenje na istom ili drugom zemljištu na području Općine Gračac, ako to zatraži obveznik komunalnog doprinosa odnosno investitor.

 Obveznik komunalnog doprinosa odnosno investitor nema pravo na kamatu za iznos koji je uplaćen niti na kamatu za iznos koji se uračunava kao plaćeni dio komunalnog doprinosa kojim se plaća građenje na istom ili drugom zemljištu.

**Članak 16.**

 Komunalni doprinos plaća se na žiro račun Općine Gračac u roku od 15 dana od dana izvršnosti rješenja o komunalnom doprinosu. Potvrdu o uplaćenom komunalnom doprinosu izdaje Jedinstveni upravni odjel Općine Gračac.

 Na zakašnjela plaćanja komunalnog doprinosa obračunava se i uplaćuje zakonska zatezna kamata.

 Rješenjem utvrđeni komunalni doprinos plaća se odjednom.

 Izuzetno od prethodnog stavka može se utvrditi i obveza plaćanja komunalnog doprinosa u mjesečnim ratama i to:

 -od 2.000,00 kuna do iznosa od 5.000,00 kuna u 3 rate

 -od 5.001,00 kuna do 10.000,00 kuna do 5 rata

 -od 10.001,00 kuna do 15.000,00 kuna do 7 rata

 -od 15.001,00 kuna do 20.000,00 kuna do 10 rata

 Za iznose komunalnog doprinosa od 20 001,00 kuna na više, može se odobriti obročno plaćanje, pri čemu o odobrenju i uvjetima obročnog plaćanja odlučuje Općinsko vijeće na prijedlog općinskog načelnika ili općinski načelnik samostalno (sukladno iznosu o kojem prema Zakonu može samostalno odlučivati).

Rješenjem o utvrđivanju komunalnog doprinosa u postupku po rješenju o izvedenom stanju sukladno Zakonu o postupanju s nezakonito izgrađenim zgradama, odobrava se odgoda plaćanja doprinosa, odnosno odgoda početka njegova plaćanja u slučaju obročne otplate, za godinu dana od dana izvršnosti rješenja, ako to zatraži podnositelj zahtjeva, odnosno vlasnik zgrade.

**Članak 17.**

 Komunalni doprinos se ne plaća za građenje i ozakonjenje:

 -komunalne infrastrukture i vatrogasnih domova

 -vojnih građevina

 -prometne, vodne, komunikacijske i elektroničke komunikacijske infrastrukture

 -nadzemnih i podzemnih produktovoda i voda

 -sportskih i dječjih igrališta

 -ograda, zidova i potpornih zidova

 -parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahtjeva u prostoru postojeće građevine ili na postojećoj građevini, koji su namijenjeni uporabi te građevine

 -spomenika.

**Članak 18.**

 Općinsko vijeće na prijedlog općinskog načelnika ili općinski načelnik samostalno (sukladno iznosu o kojem prema Zakonu može samostalno odlučivati) može osloboditi u potpunosti ili djelomično obveze plaćanja komunalnog doprinosa investitore kada su to:

- Zadarska županija i Republika Hrvatska

- javne ustanove ili trgovačka društva u vlasništvu (ili djelomičnom vlasništvu) Općine Gračac, Zadarske županije i Republike Hrvatske, a kada grade objekte od javnog interesa (sport, kultura, školstvo, zdravstvo, socijalna skrb, humanitarne djelatnosti, turizam i slično)

- trgovačka društva, udruge i fizičke osobe, a grade objekte od javnog interesa (sport, kultura, školstvo, zdravstvo, socijalna skrb, humanitarne djelatnosti, turizam i slično)

- osobe koje to pravo ostvaruju temeljem posebnog zakona koji uređuje prava hrvatskih branitelja iz Domovinskog rata i članova njihovih obitelji

- investitori koji grade objekte izvan građevinskog područja, a koji mogu osigurati priključak na javno prometnu površinu i sami financiraju izgradnju komunalne i ostale infrastrukture do svog objekta uz suglasnost Općine Gračac.

**Članak 19.**

 U slučajevima oslobođenja od plaćanja komunalnog doprinosa iz članka 18. ove Odluke, sredstva potrebna za izgradnju objekata i uređaja komunalne infrastrukture namijenjena toj svrsi osigurat će se u Proračunu Općine Gračac, iz sredstava poreznih prihoda i komunalne naknade.

**Članak 20.**

 Protiv Rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja te rješenja o obustavi postupka može se izjaviti žalba o kojoj odlučuje upravno tijelo Zadarske županije nadležno za poslove komunalnog gospodarstva.

**Članak 21.**

 Postupci donošenja Rješenja započeti po Odluci o komunalnom doprinosu Općine Gračac («Službeni glasnik Zadarske županije» 19/12, 15/13) do dana stupanja na snagu ove Odluke dovršit će se prema odredbama dosadašnje Odluke.

 Iznimno od odredbe iz prethodnog stavka ovog članka u postupcima donošenja Rješenja o komunalnom doprinosu koja se donose nakon prestanka važenja Programa gradnje objekta i uređaja komunalne infrastrukture za 2018., glede sadržaja tog Rješenja primjenjuju se odredbe iz čl. 11. ove Odluke.

 Odredbe čl.13, 14 i 15. ove Odluke na odgovarajući se način primjenjuju i na Rješenja o komunalnom doprinosu donesena na temelju Odluke o komunalnom doprinosu Općine Gračac («Službeni glasnik Zadarske županije» 19/12, 15/13).

**Članak 22.**

 Stupanjem na snagu ove Odluke prestaje važiti Odluka o komunalnom doprinosu Općine Gračac («Službeni glasnik Zadarske županije» 19/12, 15/13).

**Članak 23.**

 Ova Odluka stupa na snagu osmog dana od dana objave u „Službenom glasniku Općine Gračac“

 **PREDSJEDNIK:**

 **Tadija Šišić, dipl. iur.**

**OPĆINSKO VIJEĆE**

**KLASA: 363-03/19-01/2**

**URBROJ: 2198/31-02-19-1**

**Gračac, 24. siječnja 2019. g.**

Na temelju članka 95. Zakona o komunalnom gospodarstvu („Narodne novine“ broj 68/18, 110/18) i članka 32. Statuta Općine Gračac («Službeni glasnik Zadarske županije» 11/13, „Službeni glasnik Općine Gračac“ 1/18), Općinsko vijeće Općine Gračac na svojoj 13. sjednici, održanoj 24. siječnja 2019. godine, donosi

**O D L U K U**

**o komunalnoj naknadi**

**Članak 1.**

Ovom Odlukom određuju se: područja zona na području Općine Gračac u kojima se naplaćuje komunalna naknada, koeficijent zone (Kz) za pojedine zone na području Općine Gračac u kojima se naplaćuje komunalna naknada, koeficijent namjene (Kn) za nekretnine za koje se plaća komunalna naknada, rok plaćanja komunalna naknade, nekretnine važne za Općinu Gračac koje se u potpunosti ili djelomično oslobađaju od plaćanja komunalne naknade i opće uvjete i razloge zbog kojih se u pojedinačnim slučajevima odobrava djelomično ili potpuno oslobađanje plaćanja komunalne naknade.

**Članak 2.**

Komunalna naknada je prihod proračuna Općine Gračac, a plaća se za održavanje komunalne infrastrukture.

Komunalna naknada koristi se za:

* financiranje održavanja i građenja komunalne infrastrukture,
* financiranje građenja i održavanja objekata predškolskog, školskoga, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu Općine Gračac, ako se time ne dovodi u pitanje mogućnost održavanja i građenja komunalne infrastrukture.

**Članak 3.**

Komunalna naknada plaća se za:

* stambeni prostor,
* garažni prostor
* poslovni prostor,
* građevinsko zemljište koje služi obavljanju poslovne djelatnosti,
* neizgrađeno građevinsko zemljište,

Građevinskim zemljištem koje služi obavljanju poslovne djelatnosti smatra se zemljište koje se nalazi unutar ili izvan granica građevinskog područja, a na kojemu se obavlja poslovna djelatnost.

Neizgrađenim građevinskim zemljištem smatra se zemljište koje se nalazi unutar granica građevinskog područja na kojemu se u skladu s propisima kojima se uređuje prostorno uređenje i gradnja mogu graditi zgrade stambene ili poslovne namjene, a na kojemu nije izgrađena zgrada ili na kojemu postoji privremena građevina za čiju izgradnju nije potrebna građevinska dozvola.

 Neizgrađenim građevinskim zemljištem smatra se i zemljište na kojemu se nalazi ruševina zgrade.

**Članak 4.**

Komunalnu naknadu plaća vlasnik, odnosno korisnik nekretnine iz članka 3. ove Odluke.

Korisnik nekretnine iz stavka 1. ovog članka plaća komunalnu naknadu ako:

1. je na njega obveza plaćanja te naknade prenesena pisanim ugovorom

2. nekretninu koristi bez pravnog osnova ili

3. se ne može utvrditi vlasnik.

Vlasnik nekretnine solidarno jamči za plaćanje komunalne naknade ako je obveza plaćanja te naknade prenesena na korisnika nekretnine pisanim ugovorom.

**Članak 5.**

Obveza plaćanja komunalne naknade nastaje:

1. danom izvršnosti uporabne dozvole, odnosno danom početka korištenja nekretnine koja se koristi bez uporabne dozvole

2. danom sklapanja ugovora kojim se stječe vlasništvo ili pravo korištenja nekretnine

3. danom pravomoćnosti odluke tijela javne vlasti kojim se stječe vlasništvo nekretnine

4. danom početka korištenja nekretnine koja se koristi bez pravne osnove.

Obveznik plaćanja komunalne naknade dužan je u roku od 15 dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade (promjena obračunske površine nekretnine ili promjena namjene nekretnine), prijaviti Jedinstvenom upravnom odjelu, nastanak te obveze, odnosno promjenu tih podataka.

Ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveze plaćanja komunalne naknade u propisanom roku, dužan je platiti komunalnu naknadu od dana nastanka obveze.

**Članak 6.**

 Područja zona u Općini Gračac u kojima se naplaćuje komunalna naknada određuju se s obzirom na uređenost i opremljenost područja komunalnom infrastrukturom.

 Prva zona je područje Općine Gračac koje je najbolje uređeno i opremljeno komunalnom infrastrukturom.

Na području Općine Gračac utvrđuju se sljedeće zone s pripadajućim područjima:

|  |  |
| --- | --- |
| Naselje | Područja zona |
| I zona | II zona | III zona | IV zona |
| GRAČAC | Hrvatske mladeži za prostore neparnih kućnih brojeva 1 do 69 te od parnih kućnih brojeva 2-28 | Hrvatske mladeži- ostali dijelovi ulice | Sljemenska | Cetinska |
| Bjelolasičkaod kućnog broja 1 do kućnog broja 56 | Bjelolasička od kućnog broja 57 do kućnog broja 95 |
| Sve ulice naselja Gračac koje nisu navedene u II., III. i IV. zoni | Josipa Jovića |  | Maslenička |
| Kakanjski odvojak |  |  |
| SRB | Zagrebačka | Lička |  | Podastrana |
| Splitska | Savska |  | Kruškovače |
| Ruđera Boškovića | Riječka |  | Ciganovići |
| Miroslava Krleže |  |  |  |
| Unska kbr. 1-15 | Unska- ostali dijelovi |  |  |
|  | Dravska kbr. 2,4,6 |  | Dravska ulica –ostali dijelovi |
| Zadarska neparnih kbr. 1-19 te parnih kbr. 2-16 | Zadarska kbr. 18-100 |  |  |
| Velebitska |  |  |  |
| Dinarska |  |  |  |
| Dubrovačka kbr. 2,3,5,7,12,14,16,18 |  |  | Dubrovačka ulica- ostali dijelovi |
| Dalmatinska od kućnog broja 1-7 | Dalmatinska od kbr. 8-30 | Dalmatinska kbr. 31-40 | Dalmatinska ulica-ostali dijelovi |
| Školska |  |  |  |
| Vukovarska |  |  |  |
| Park Nikole Tesle |  |  |  |
| BRUVNO |  |  |  | Cijelo naselje |
| DERINGAJ |  |  |  | Cijelo naselje |
| GRAB |  |  | Cijelo naselje |  |
| KIJANI |  |  | Cijelo naselje |  |
| KUNOVAC KUPIROVAČKI |  |  |  | Cijelo naselje |
| KUPIROVO |  |  | Cijelo naselje |  |
| MAZIN |  |  |  | Cijelo naselje  |
| NETEKA |  |  | Cijelo naselje |  |
| OSREDCI |  |  |  | Cijelo naselje |
| OTRIĆ |  |  |  | Cijelo naselje |
| RUDOPOLJE BRUVANJSKO |  |  |  | Cijelo naselje |
| DONJA SUVAJA  |  |  | Ostali dijelovi naselja | Kbr. 1-23 |
| TOMINGAJ |  |  |  | Cijelo naselje |
| VELIKA POPINA |  |  |  | Cijelo naselje |
| ZRMANJA |  |  |  | Cijelo naselje |
| ZRMANJA VRELO |  |  |  | Cijelo naselje |

**Članak 7.**

Koeficijenti zona (Kz) iznose:

1. Prva zona ………………………………..1,00
2. Druga zona ...................…………………0,70
3. Treća zona …..……… ……………………0,40
4. Četvrta zona…...………………………….0,10

**Članak 8.**

Koeficijenti namjene (Kn) ovisno o vrsti nekretnine i djelatnosti koja se obavlja iznose za:

1. stambeni prostor ………………………………………………………….. 1,00
2. stambeni i poslovni prostor koji koriste neprofitne udruge građana … 1,00
3. garažni prostor…………………………………………………………….. 1,00
4. poslovni prostor koji služi za proizvodne djelatnosti ........................... 4,00
5. poslovni prostor koji služi za djelatnosti koje nisu proizvodne

a) ugostiteljske i turističke djelatnosti .................................................. 3,00

b) poslovni prostor za obrtničke usluge i zanate ................................. 3,00

c) ostale djelatnosti koje nisu proizvodne, a nisu pod a) ili b).............. 5,00

6. građevinsko zemljište koje služi obavljanju poslovne djelatnosti 10%

 koeficijenta namjene koji je određen za poslovni prostor.

7. neizgrađeno građevinsko zemljište…………………………………..…0,05

 **Članak 9.**

Za poslovni prostor i građevinsko zemljište koje služi obavljanju poslovne djelatnosti, kad se poslovna djelatnost ne obavlja više od šest mjeseci u kalendarskoj godini, koeficijent namjene umanjuje se za 50%, ali ne može biti manji od koeficijenta namjene za stambeni prostor odnosno za neizgrađeno građevinsko zemljište.

Za hotele, apartmanska naselja i kampove visina godišnje komunalne naknade ne može biti veća od 1,5 % ukupnog godišnjeg prihoda iz prethodne godine, ostvarenog u hotelima, apartmanskim naseljima i kampovima koji se nalaze na području Općine Gračac.

**Članak 10.**

Godišnji iznos komunalne naknade utvrđen rješenjem o komunalnoj naknadi plaća se u 3 (tri) jednaka obroka, od kojih svaki obuhvaća period od 4 (četiri) mjeseca (četveromjesečno), s dospijećem 28-og dana u posljednjem mjesecu tekućeg četveromjesečja.

**Članak 11.**

Kontrolu naplate komunalne naknade provodi Jedinstveni upravni odjel Općine Gračac.

**Članak 12.**

Od obveze plaćanja komunalne naknade oslobađaju se u potpunosti nekretnine koje koriste:

1. Općina Gračac, u svim slučajevima u kojima bi kao vlasnik ili korisnik zgrada ili građevinskog zemljišta Općina Gračac bila neposredni obveznik plaćanja komunalne naknade,

2. pravne osobe u vlasništvu ili većinskom vlasništvu Općine Gračac,

3. škole,

4. vjerske zajednice za sakralne objekte,

5. vatrogasna društva i zajednice

**Članak 13.**

Od obveze plaćanja komunalne naknade privremeno, dok za to postoje razlozi, a najviše 12 mjeseci), oslobodit će se:

1. obveznici koji ostvaruju pravo na oslobađanje sukladno Socijalnom programu Općine Gračac za tekuću godinu (subvencije troškova stanovanja),
2. obveznici – vlasnici ili korisnici stambenog ili poslovnog prostora koji se ne može koristiti uslijed oštećenja uzrokovanih požarom, poplavom ili drugim elementarnim nepogodama, kao i zbog ratnih oštećenja i to za vrijeme dok se nastala oštećenja ne otklone.

**Članak 14.**

 Rješenja o privremenom oslobađanju iz članka 13. ove Odluke donosi Jedinstveni upravni odjel za jednu kalendarsku godinu, po zahtjevu obveznika uz priložene dokaze o ostvarivanju tog prava.

Zahtjev za ishođenje Rješenja o privremenom oslobađanju od obveze plaćanja komunalne naknade podnosi se svake kalendarske godine posebno, a privremeno oslobađanje obveze plaćanja komunalne naknade započinje prvog dana u mjesecu u kojem su stečeni uvjeti za oslobađanje.

**Članak 15.**

Općinsko vijeće Općine Gračac odlukom utvrđuje vrijednost boda komunalne naknade do kraja studenog tekuće godine koja se primjenjuje od 1. siječnja iduće godine.

 Vrijednost boda komunalne naknade određuje se u kunama po m2 korisne površine stambenog prostora u prvoj zoni Općine Gračac.

 Polazište za određivanje vrijednosti boda komunalne naknade (B) je procjena održavanja komunalne infrastrukture iz Programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture.

 Ako Općinsko vijeće ne odredi vrijednosti boda komunalne naknade (B) do kraja studenog tekuće godine, za obračun komunalne naknade u sljedećoj kalendarskoj godini, vrijednost boda se ne mijenja.

**Članak 16.**

Komunalna naknada obračunava se po četvornome metru (m2) površine nekretnine za koju se utvrđuje obveza plaćanja komunalne naknade i to za:

 - stambeni, poslovni i garažni prostor po jedinici korisne površine koja se utvrđuje na način propisan Uredbom o uvjetima i mjerilima za utvrđivanje zaštićene najamnine (NN RH 40/97)

- građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine.

 Iznos komunalne naknade po četvornome metru (m²) površine nekretnine utvrđuje se množenjem:

- koeficijenta zone (Kz),

- koeficijenta namjene (Kn) i

- vrijednosti boda komunalne naknade (B).

Formula za obračun komunalne naknade glasi: KN = B x Kz x Kn x m2

 Vrijednost boda jednaka je godišnjoj visini komunalne naknade po četvornome metru (m2) korisne površine stambenog prostora u I. zoni Općine Gračac.

**Članak 17.**

Rješenje o komunalnoj naknadi donosi Jedinstveni upravni odjel sukladno ovoj Odluci i Odluci o vrijednosti boda komunalne naknade u postupku pokrenutom po službenoj dužnosti.

  Rješenje iz prethodnog stavka ovog članka donosi se do 31. ožujka tekuće godine, ako se Odlukom Općinskog vijeća Općine Gračac mijenja vrijednost boda komunalne naknade ili drugi podatak bitan za njezin izračun u odnosu na prethodnu godinu kao i u slučaju promjene drugih podataka bitnih za utvrđivanje obveze plaćanja komunalne naknade.

 Rješenjem o komunalnoj naknadi utvrđuje se:

* iznos komunalne naknade po četvornome metru (m²) nekretnine,
* obračunska površina nekretnine
* godišnji iznos komunalne naknade,
* iznos četveromjesečnog obroka komunalne naknade
* rok za plaćanje iznosa obroka komunalne naknade.

Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po četvornome metru (m²) površine nekretnine.

Ništavo je rješenje o komunalnoj naknadi koje nema propisani sadržaj iz stavka 3. ovog članka.

**Članak 18.**

Rješenje o komunalnoj naknadi donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drugačije.

Protiv rješenja o komunalnoj naknadi i rješenja o njegovoj ovrsi te rješenja o obustavi postupka može se izjaviti žalba o kojoj odlučuje upravno tijelo Zadarske županije nadležno za poslove komunalnog gospodarstva.

**Članak 19.**

  Stupanjem na snagu ove Odluke prestaje važiti Odluka o komunalnoj naknadi Općine Gračac („Službeni glasnik Općine Gračac“ 7/14).

**Članak 20.**

Ova Odluka stupa na snagu osmog dana od dana objave u „Službenom glasniku Općine Gračac“.

**PREDSJEDNIK:**

 **Tadija Šišić, dipl. iur.**

|  |
| --- |
| "Službeni glasnik Općine Gračac» - Službeno glasilo Općine GračacIzdavač: Općina Gračac Uredništvo: Nataša Turbić, Bojana Fumić, Sandra Kukić Gračac, Park sv. Jurja 1, 23440 Gračac, telefon 023/773-007Službeni glasnik objavljuje se i na: [**www.gracac.hr**](http://www.gracac.hr)Broj tiskanih primjeraka: 30 |